ΓΡΑΠΤΗ ΕΡΩΤΗΣΗ E-2483/96 υποβολή: Ursula Schleicher (PPE) προς την Επιτροπή (25 Σεπτεμβρίου 1996)

Θέμα: Καθιέρωση της υποχρεωτικής αναφοράς του τόπου καταγωγής ή προέλευσης στα τρόφιμα

Η υποχρεωτική αναφορά προέλευσης στα τρόφιμα αποτελεί ένα αποτελεσματικό πολιτικό μέτρο, προκειμένου να αντιμετωπισθεί η γενικά υπάρχουσα άγνοια και αβεβαιότητα για την προέλευση των τροφίμων. Αυτό φαίνεται αναγκαίο όσο ποτέ, λόγω του ότι πέραν του βοείου κρέατος και των προϊόντων βοείου κρέατος έχει περιορισθεί γενικά η εμπιστοσύνη στην ασφάλεια των τροφίμων.

Συμμερίζεται η Επιτροπή την άποψη, ότι απαιτείται επειγόντως ενόψει των επιπτώσεων, όσον αφορά τη δημόσιο υγεία και την γεωργική πολιτική της επιδημίας των βοοειδών ΣΕΒ, να καθιερωθεί σύστημα επισήμανσης για το κρέας και τα προϊόντα κρέατος και ποιά βήματα προτίθεται να αναλάβει η Επιτροπή, προκειμένου να διασφαλίσει, ότι στο μέλλον θα αναφέρεται η προέλευση σε όλα τα τρόφιμα;

Θεωρεί η Επιτροπή λογικό, να αλλάξει το άρθρο 3 παράγραφος 1 της Οδηγίας 79/112/ΕΟΚ ((ΕΕ L 33 της 8.2.1979, σελ. 1. )) προς την κατεύθυνση, ότι η αναφορά της περιοχής καταγωγής ή προέλευσης θα επιβληθεί υποχρεωτικά και ότι αυτή η υποχρέωση χαρακτηρισμού θα ισχύει για συσκευασμένο ή μη συσκευασμένο εμπόρευμα;

Απάντηση του κ. Fischler εξ ονόματος της Επιτροπής (14 Νοεμβρίου 1996)

Ο κλωνισμός της εμπιστοσύνης των καταναλωτών που έχει πλήξει την αγορά του βοείου κρέατος ως συνέπεια της κρίσης της σπογγώδους εγκεφαλοπάθειας των βοοειδών (ΣΕΒ), κατέδειξε τις ανεπάρκειες των διατάξεων όσον αφορά την παρουσίαση των προς πώληση βοείων κρεάτων και προϊόντων με βάση το βόειο κρέας, καθώς επίσης και τη δυνατότητα ανίχνευσης των ζώων. Η Επιτροπή έχει εγκρίνει προτάσεις για κανονισμούς του Συμβουλίου σχετικά με την ταυτοποίηση και την καταχώρηση των βοοειδών, καθώς επίσης και με τη σήμανση του βοείου κρέατος και των προϊόντων με βάση το βόειο κρέας ((COM(96) 460. )). Οι κανονισμοί αυτοί πρόκειται να εξασφαλίσουν τη δυνατότητα ανίχνευσης του κρέατος και των ζώων, δημιουργώντας έτσι μία υγιή βάση για την παρουσίαση του βοείου κρέατος και των προϊόντων με βάση το βόειο κρέας, έτσι ώστε ο καταναλωτής να μπορεί να έχει εμπιστοσύνη. Όσον αφορά τη σήμανση του βοείου κρεάτος και των προϊόντων με βάση το βόειο κρέας, προτείνεται ένας κανονισμός στον οποίον θα αναφέρονται σαφώς οι απαιτήσεις που είναι αναγκαίες για ένα συνεκτικό και αξιόπιστο σύστημα σήμανσης.

Στο άρθρο 3 παράγραφος 1 σημείο 7 της οδηγίας αριθ. 79/112/ΕΟΚ σχετικά με τη σήμανση των τροφίμων, επιβάλλεται να αναφέρεται στην ετικέτα ο τόπος καταγωγής ή προέλευσης των τροφίμων στις περιπτώσεις στις οποίες η παράλειψη αυτής της ένδειξης θα κινδύνευε να παραπλανήσει τον καταναλωτή σχετικά με την πραγματική καταγωγή ή προέλευση των τροφίμων αυτών. Η Επιτροπή δεν προβλέπει, επί του παρόντος, να τροποποιήσει αυτή τη διάταξη προς την κατεύθυνση την οποία προτείνει το Αξιότιμο Μέλος του Κοινοβουλίου.

Με την σημερινή του διατύπωση, το άρθρο 3 χαρακτηρίζεται από ισορροπία μεταξύ της ανάγκης πληροφόρησης των καταναλωτών αφενός, και, αφετέρου, της γενικής αρχής της ελεύθερης κυκλοφορίας των τροφίμων.

Στο πλαίσιο της υλοποίησης της εσωτερικής αγοράς, η υποχρέωση συστηματικής μνείας της καταγωγής των τροφίμων, ενδέχεται να αποτελέσει πηγή νέων εμποδίων στις συναλλαγές, π.χ. μέσω δυσφημιστικών εκστρατειών εναντίον προϊόντων τα οποία προέρχονται από ορισμένα κράτη μέλη, χωρίς να προσφέρουν, για πολλά προϊόντα ουσιαστική πληροφόρηση στους καταναλωτές.

Επιπλέον, ο κανονισμός (ΕΟΚ) αριθ. 2081/92 του Συμβουλίου της 14ης Ιουλίου 1992, για την προστασία των γεωγραφικών ενδείξεων και ονομασιών προέλευσης ((ΕΕ αριθ. L 208 της 24.07.1992. )), αποσκοπεί στην προστασία ορισμένων γεωγραφικών ονομασιών. Υπάρχουν δύο είδη ονομασιών: οι ονομασίες προέλευσης και οι γεωγραφικές ενδείξεις. Σε περίπτωση που μία ονομασία είναι καταχωρημένη, δεν μπορεί να χρησιμοποιείται παρά μόνο από τους παραγωγούς της συγκεκριμένης γεωγραφικής περιοχής. Το στοιχείο αυτό αποτελεί εγγύηση για τους καταναλωτές ότι το εν λόγω προϊόν προέρχεται από μία συγκεκριμένη περιοχή και έχει παραχθεί σύμφωνα με ορισμένες μεθόδους.